钦定古今图书集成/方舆汇编/职方典/第1288卷 > 《论唐义问处置渠阳事乖方》宋·苏辙
## 钦定古今图书集成/方舆汇编/职方典/第1288卷 > 《论唐义问处置渠阳事乖方》宋·苏辙

臣窃见朝廷近差唐义问处置渠阳事，议者以为义
问无他才，不习边事。去年受命废渠阳军，为彝人所
围，困危蹙迫，计无所出。时知沅州胡田在围，为设诡
计诈欺诸彝，言义问当为奏复军额，及乞酋长加官，
彝人信之，义问假此仅得脱归，寻遣急迎还。前奏“言
既不验，诸彝俱知其诈，后来每每作过。义问指挥，沿
远不得申报。今来朝廷以边事付委义问，深虑无益
有损。”是时臣不知义问为人，既见朝廷再加选用，疑
亦可使。今访闻边奏沓至，义问所遣东南第七将王
安入界阵亡，其陷没将校非一，方知众议果信不妄。
兼访闻见今作过杨晟台等手下兵丁五六千人，虽
种族蟠踞溪洞，众极不少，晟台桀黠，“屡经背叛，惯得
奸便，加以山谿重复，道路险绝，汉兵虽有精甲利械，
无所施。若措置得所，本无能为，或计划乖方，实未易
扑灭。义问前奏妄动，已为彝人所轻，今复经败衄，实
难倚仗。盖古今命将，必因已试之效，内则兵民所信，
外为彝蛮所畏，威名已著，故功效可期。今紧急屡闻，
死伤已甚，理宜别加选任，以遏寇攘。臣窃见知潭州
谢麟，屡经蛮事，颇多勋绩，溪洞之间，服其智勇。众议
皆谓欲制群蛮，未见有如麟者。伏乞指挥内院，检会
麟前后履历功状，如众言不虚，乞赐委用，庶几蛮事
可速平定。臣区区忧国，以补万一。”〈贴黄〉湖北，与莳竹
本羁縻徽、诚州也。访闻昔虽置为州县，然与沅州等
处事体不同。盖沅州等处昔皆用兵诛锄酋领，徙置
内地，荡平巢穴，故所置州县久远得安。今渠阳、莳竹
虽名州县，而彝人住坐，一皆如故，城池之外即非吾
土，道路所由，并系彝界。平时且军食庾廪，空竭两路，
今欲举而弃之，实中国之利也。然其兵民屯聚，商贾
出入，金钱盐币，贸易不绝，彝人由此致富。一旦废罢，
此利俱失，此其所以尽死争占而不已。自来废置寨
堡，全获兵民，捍御追袭，其事非易。况今彝人阻绝道
路，兵未得进，若不得良将处置，实恐为患不浅。其族
种遍据诸洞，跨涉湖南、北、广西三路，凡有措置，当使
三路同之。只如渠阳先发为患，则莳竹势难独存。今
朝廷独使湖北处置，其事恐有未尽。今若别遣官经
略通管三路边事，所据诸处利害，不致扺捂。